### Beslutningstema

Det skal besluttes, om der skal meddeles dispensation fra Byplanvedtægt 12 til opførelsen af 6 stk. 2-plans boliger, som overskrider den tilladte byggehøjde i lokalplanen på 3,2 m.

### Historik

Kommunalbestyrelsen godkendte den 22. december 2022 skema A for skitseprojektet for [adresse] for etablering af 26 boliger heraf 10 stk. 1. plans- og 16 stk. 1½ plansboliger.

### Sagsfremstilling

Domea har udarbejdet skitser, som danner grundlag for et kommende myndighedsprojekt på [adresse], Tønder, og ønsker en dispensation på forhånd, da dette har betydning for den kommende proces og projektering.

Projektet omhandler opførelsen 20 nye almene boliger i forskellige boligtyper med 1,5 parkeringsplads pr. bolig, hvoraf seks af boligerne overskrider den tilladte byggehøjde jf. byplanvedtægtens bestemmelser.

Byplanvedtægten foreskriver i § 5.1, at ”*Bygningshøjden ikke må overstige 3,2 m og ikke være mindre end 2,0 m målt fra terræn (niveauplan) til den linje, hvor ydervæg og tagflade mødes (bortset fra gavltrekanter)."*

Boligtype B har facadehøjde på 4,2 m, og en bygningshøjde på7,5 m. Dette er en overskridelse af bygningshøjden på 3,3 m. Domea ønsker denne bygningshøjde for bedre at kunne indrette og udnytte tagetagerne med værelser og toilet. Boligtype B er strategisk placeret på grunden i forhold til de eksisterende nabobygninger udenfor projektområdet og de resterende bygninger indenfor projektområdet. Der er minimale indkigsmuligheder. Boligtype B får primært kig mod gavlender, som ikke har vinduer og dele af de nye forhaver.

Området bærer i høj grad præg af, at den tilladte bygningshøjde jf. byplanvedtægten er overskredet. Der findes nabobebyggelser til projektsitet med bygningshøjder på 5 m**,** og der findes bybebyggelser til projektsitet med rækkehuse**.** Generelt er byplanvedtægten blevet administreret på baggrund af, at den tilladte 3,2 m ”bygningshøjde” fortolkes som ”facadehøjde” i området.

I forbindelse med sagsbehandlingen blev der afholdt naboorientering. Der indkom en del bemærkninger mod projektet fra naboejendommene, hvilket har medført, at Domea reviderede boligtype B’s beliggenhed og antal fra 10 stk. til 6 stk. Derudover bad Tønder Kommune om en skyggeanalyse, for at kunne vurdere skyggepåvirkningen af 2-plansboligerne. Skyggediagrammet findes som bilag.

Det er vurderingen af Forvaltningen, at projektet ikke er lokalplanpligtigt, da der allerede eksisterer en byplanvedtægt for området, som giver mulighed for byggeret. Det ansøgte medfører ikke væsentlige ændringer i områdets karakter. Derudover hænger projektet godt sammen med Tønder Kommunes fortætningsstrategi ved at bygge tilgængelige boliger i bymidten.

### Lovgrundlag

Planloven

### Indstilling Fagchefen for Klima, Plan og Udvikling indstiller,

at der meddeles dispensation.

### Beslutning

Indstillingen ikke godkendt, idet et flertal af Teknik og Miljøudvalget stemte imod forslaget. Einer Nissen stemte for indstillingen. Adam Hermansen, Øvli Dahl og Anton Winther stemte imod indstillingen.

Udvalget erklærende Kurt Paulsen (C) for inhabil, og Kurt Paulsen deltog ikke i behandling af punktet.